/* COM/2011/0366 galīgā redakcija */ KOMISIJAS PAZIŅOJUMS PADOMEI UN EIROPAS PARLAMENTAM Vienošanās atjaunošana starp Eiropas Komisiju un Amerikas Savienoto Valstu Zinātnes un tehnoloģiju politikas biroju par biotehnoloģiju pētniecības darba grupas izveidošanu





Komisija ar 1990. gada 6. septembra paziņojumu SEC(90)1661 informēja Padomi par nodomu parakstīt minēto vienošanos. 1990. gada 7. septembrī priekšsēdētāja vietnieks Filipo M. Pandolfi un Dr. Deivids A. Bromlijs ( David Allan Bromley ), prezidenta Džordža H.V. Buša palīgs zinātņu un tehnoloģiju jomā, parakstīja dokumentu, ar kuru izveido darba grupu piecu gadu darbam. Kopš tā laika vienošanās ir atjaunota trīs reizes — 1996., 2001. un 2006. gadā. Vienošanās par darba grupu attiecas uz dažāda veida informācijas apmaiņu un biotehnoloģijas pētījumu zinātnisko aspektu saskaņošanu. Daudzus gadus šai darba grupai ir bijusi nozīmīga loma, radot dažādas jaunas zinātnes nozares, tostarp sistēmu bioloģiju, jūras genomiku, biotehnoloģijas pielietojumu ilgtspējīgas enerģijas ieguvē un sintētisko bioloģiju. Tika risinātas arī galvenās sociālās problēmas, piemēram, jaunas infekcijas slimības, uzturs, aptaukošanās, biotehnoloģija piesārņojuma sakopšanai, kā arī bioētika, sieviešu loma zinātnē un sabiedrības izpratne par biotehnoloģiju. Darba grupa 2010. gada jūnijā savu 20. gadadienu svinēja ar augsta līmeņa konferenci "Biotehnoloģijas pētniecība sarežģītai pasaulei", ko organizēja ES Spānijas prezidentūra. Eiropas Komisijas un ASV valdības kopīga publikācija[1] uzsver ES-ASV darba grupas lomu, apvienojot pētniekus no abām Atlantijas okeāna pusēm, lai šodien paredzētu rītdienas zinātnes vajadzības. Pāratlantiskās sadarbības nepieciešamība šajā unikālajā forumā drīzā nākotnē nekādā gadījumā nemazināsies, un biotehnoloģiju pētniecības darba grupas darbība var kļūt jo nozīmīgāka. Stratēģiskais plāns par to, ko darba grupa vēlas sasniegt nākamajos piecos gados, ietver svarīgu sadarbības pasākumu virkni tādās zinātnes nozarēs, kā sintētiskā bioloģija, jūras genomika, vides biotehnoloģija, dzīvnieku veselība, ilgtspējīgi bioloģiskie produkti un augu biotehnoloģija un bioinformātika. Tādēļ Komisija ceturto reizi grasās atjaunot vienošanos starp Eiropas Komisiju un Amerikas Savienoto Valstu valdības Zinātņu un tehnoloģiju biroju. Komisija informēs Padomi un Eiropas Parlamentu par atjaunināšanu un darbu, kas nākotnē tiks veikts saskaņā ar ierosināto jauno atjaunināšanu. PIELIKUMS ĪSTENOšANAS VIENOšANāS STARP EIROPAS KOMISIJU UN AMERIKAS SAVIENOTO VALSTU ZINāTNES UN TEHNOLOģIJU POLITIKAS BIROJU PAR ES UN ASV DARBA GRUPU BIOTEHNOLOģIJU PēTNIECīBAS JOMā Amerikas Savienoto Valstu Zinātnes un tehnoloģiju politikas birojs un Eiropas Komisija (turpmāk "puses"): rīkojoties saskaņā ar Nolīgumu par zinātnisko un tehnisko sadarbību starp Amerikas Savienoto Valstu valdību un Eiropas Kopienu, kas parakstīts Vašingtonā 1997. gada 5. decembrī, kas pagarināts un grozīts, (turpmāk "nolīgums") un pamatojoties uz administratīvo vienošanos starp Eiropas Komisiju un Amerikas Savienoto Valstu valdību par ES un ASV biotehnoloģijas pētniecības darba grupu, kas parakstīta 1990. gada 7. septembrī, un atjaunota 1996., 2001. un 2006. gadā (turpmāk "vienošanās"), ir panākušas šādu vienošanos. Mērķis Paredzēts, ka īstenošanas vienošanās atjaunos vienošanos un tā ir izstrādāta kā īstenošanas vienošanās saskaņā ar nolīguma 5. pantu. Paredzēts, ka īstenošanas vienošanās ir saskaņā ar nolīguma noteikumiem. ES-ASV biotehnoloģijas pētniecības darba grupas mērķis ir palielināt savstarpējo sapratni par ES un ASV pasākumiem un programmām, kas saistīti ar biotehnoloģiju pētījumiem. Šajos ietvaros darba grupa ir paredzēta kā mehānisms tādas informācijas apmaiņai un koordinācijai, kas attiecas uz biotehnoloģiju un citu nozaru pētījumu zinātniskiem aspektiem, kas atbalsta biotehnoloģijas attīstību. Uzdevumi ES-ASV biotehnoloģijas pētniecības darba grupai jāīsteno: - izpētes un attīstības programmu biotehnoloģijas jomā un citās saistītās zinātnes jomās pārskatīšana, - saziņas un sadarbības biotehnoloģijas pētniecības jomā veicināšana, - kopīgu simpoziju, semināru un citu nekonfidenciālas informācijas apmaiņas pasākumu plānošana par svarīgiem savstarpēji interesantiem jautājumiem, kas saistīti ar biotehnoloģijas pētījumiem; - tādu kopējo iespējamo pasākumu pētīšana, ar ko informēt sabiedrību par biotehnoloģiju, - pētniecības vajadzību, lai veicinātu drošu biotehnoloģijas attīstību, apzināšana un noteikšana, - konkrētu tādu programmas un darbības zinātnisku jautājumu risināšana, kuri ietekmē biotehnoloģijas pētniecības attīstību, kā arī - pārskatu, analīzes, konsultāciju un ieteikumu sniegšana Eiropas Komisijas Biotehnoloģijas koordinācijas komitejai ( BSC ) un ASV Nacionālajai zinātnes un tehnoloģiju padomei ( NSTC ). Struktūra ES-ASV darba grupas ES daļa ietver priekšsēdētāju un ieinteresēto Komisijas dienestu pārstāvjus. ASV daļa ietver biotehnoloģiju pētījumos ieinteresēto ASV valdības aģentūru izvēlētus locekļus. ASV puses pārstāvjus un priekšsēdētāju no ASV puses nozīmē Zinātnes un tehnoloģiju politikas biroja ( OSTP) direktors. Darba grupas priekšsēdētāja kabinetam jābūt pārmaiņus ik gadu no ES un ASV priekšsēdētāju puses. Darba grupas apakškomitejās un darba grupās var brīvi piedalīties ne tikai darba grupas pastāvīgie pārstāvji, un to nosaka pēc katras puses priekšsēdētāju ieskatiem. Darba grupas darbības koordinē Eiropas Komisijas izpildu sekretārs un Amerikas Savienoto Valstu izpildu sekretārs, ko ieceļ attiecīgie priekšsēdētāji. Papildu darbinieki, ja nepieciešams, priekšsēdētājiem jāpieprasa no ģenerāldirektorātiem un aģentūrām, ko pārstāv darba grupa. Priekšsēdētāju kompetence Priekšsēdētāju pienākumi ir šādi: - ikgadēja darba plāna izstrādāšana, ieskaitot apspriežamos jautājumus, apmaināmo informāciju un plānotos kopīgos pasākumus, - regulāru darba grupas sanāksmju (vismaz reizi gadā) rīkošana, - apakškomiteju un darba grupu, kas vajadzīgas gada darba plāna izpildei, izveidošanas, turpināšanas vai izbeigšanas apstiprināšana, kā arī - ziņojuma sagatavošana un tā iesniegšana BSC un OSTP katras darba grupas sanāksmes noslēgumā. Finansēšana Katra puse sedz attiecīgās savu pārstāvju dalības izmaksas visās darba grupas apspriedēs un pasākumos. Citi noteikumi Darba grupa nerīkojas ar konfidenciālu uzņēmējdarbības informāciju, un darba grupas neuzņemas darbības, kas rada intelektuālo īpašumu. Saskarne ar privāto sektoru Pēc priekšsēdētāju ieskatiem darba grupa var konsultēties ar dažādām nevalstiskām personām. Pēc priekšsēdētāju pieprasījuma nevalstiskas personas var piedalīties darba grupas apspriedēs un pasākumos vai citos darba grupas pasākumos. Dokumentācija Darba grupas sanāksmju darba kārtību un ziņojumus izpildsekretāri sagatavo un izplata darba grupas locekļiem un, ja priekšsēdētāji atļauj, pēc pieprasījuma arī citām ieinteresētajām personām. Darba grupas semināru un zinātnisko sanāksmju rezultāti ir pieejami atklātībā. Ilgums Paredzams, ka šī īstenošanas vienošanās sāk darboties, kad to ir parakstījušas abas puses. Tai jāturpina darboties tik ilgi, kamēr paliek spēkā nolīgums vai kamēr puses ir šīs vienošanās dalībnieces. Ja puse nodomājusi vairs nebūt šīs vienošanās dalībniece, tai 90 dienas iepriekš jācenšas sniegt otrai pusei paziņojums par šo nodomu. EIROPAS KOMISIJAS AMERIKAS SAVIENOTO VALSTU VĀRDĀ ZINĀTNES UN TEHNOLOĢIJU POLITIKAS BIROJA VĀRDĀ Datums: Datums: [1] ASV-EK biotehnoloģijas pētniecības darba grupa 1990.-2010.: Biotehnoloģijas pētniecība sarežģītai pasaulei.